ΓΡΑΠΤΗ ΕΡΩΤΗΣΗ E-1220/98

υποβολή: Ernesto Caccavale (UPE) προς την Επιτροπή

(29 Απριλίου 1998)

Θέμα: Εικαζόμενες ανωμαλίες στη διαχείριση των κονδυλίων για τη συνεργασία εκ μέρους της Cestas

Το 1993 η ΓΔ VIII της Ευρωπαϊκής Επιτροπής ανέθεσε σε μια ιταλική μη κυβερνητική οργάνωση της Μπολόνια, τη Cestas, τη διαχείριση ενός προγράμματος συνεργασίας στην Αγκόλα που αφορούσε επείγουσες παρεμβάσεις στον υγειονομικό τομέα. Η συνολική αξία του σχεδίου ανερχόταν αρχικώς σε 6 περίπου δισεκατ. λίρες. Μετά τη διαπίστωση η παραπάνω ΜΚΟ αντιμετώπιζε δυσκολίες για την υλοποίηση του σχεδίου λόγω της ασταθούς κατάστασης της χώρας, η Επιτροπή της ζήτησε να το αναμορφώσει και παρέτεινε τη διάρκεια της δράσης.

Ζητείται, επομένως, από την Επιτροπή:

1. να αξιολογήσει το βαθμό του επείγοντος με βάση τον οποίον χορηγήθηκαν οι πιστώσεις;

2. να αναφέρει επακριβώς το ύψος των δόσεων που έχουν ήδη χορηγηθεί στη ΜΚΟ για τις επείγουσες αυτές υγειονομικές παρεμβάσεις;

3. να αναφέρει από ποιόν ζητήθηκε εκ μέρους της Επιτροπής να αναμορφώσει το σχέδιο;

4. να αποσαφηνίσει ποιοί είναι οι λόγοι που προβλήθηκαν από τη Cestas για να δικαιολογήσει έως σήμερα την επιχειρησιακή απουσία της στην Αγκόλα καθώς και το υψηλότατο κόστος και τον μεγάλο αριθμό των αποστολών σχεδιασμού που έχουν πραγματοποιηθεί από τα μέλη της;

5. να ανακοινώσει τα μέτρα που σκοπεύει να εγκρίνει στην περίπτωση κατά την οποία αποδειχθούν πράγματι ενδεχόμενες ανωμαλίες.

Απάντηση του κ. Pinheiro εξ ονόματος της Επιτροπής

(25 Ιουνίου 1998)

Οι δράσεις αποκατάστασης στην Αγκόλα χρηματοδοτούνται από την Επιτροπή σύμφωνα με τις βασικές ανάγκες που έχουν επισημανθεί καθώς και τις προτεραιότητες που έχουν καθορισθεί από την Επιτροπή. Το 1995, η Επιτροπή χάραξε μια στρατηγική συνεργασίας στον τομέα της αποκατάστασης των υγειονομικών υπηρεσιών (ΓΔ VIII και ECHO), σε συνεργασία με το υπουργείο Υγείας και τους άλλους χορηγούς βοήθειας.

Το σχέδιο Cestas, καθώς και όλα τα άλλα εν εξελίξει σχέδια των μη κυβερνητικών οργανώσεων (ΜΚΟ), αναθεωρήθηκαν ώστε να ληφθούν υπόψη η εξέλιξη της κατάστασης στην εν λόγω χώρα, οι προτεραιότητες της Επιτροπής καθώς και ο συντονισμός των δράσεων σε επίπεδο επαρχιών.

Το ποσό που χορηγήθηκε από την Επιτροπή στην ΜΚΟ Cestas για τις πρωτοβουλίες αποκατάστασης στον υγειονομικό τομέα στην Αγκόλα ανέρχεται σε 1.441.000 ECU από το 1992. Η καταβολή του υπολοίπου των 123.743 ECU θα πραγματοποιηθεί μετά την ολοκλήρωση των δραστηριοτήτων του σχεδίου και την έγκριση της Επιτροπής.

Η απόφαση για τον επαναπροσανατολισμό του σχεδίου ελήφθη μετά από συνεννόηση μεταξύ της Επιτροπής, των υπευθύνων της ΜΚΟ και των υγειονομικών αρχών της επαρχίας.

Κατά την ενεργό φάση της υλοποίησης του σχεδίου, η ΜΚΟ ήταν παρούσα και αντιπροσωπευόταν στη χώρα. Οι αποστολές προβλέπονταν στο πλαίσιο της σύμβασης, κυρίως για την πραγματοποίηση συνεδριάσεων και σεμιναρίων με τους τοπικούς φορείς οι οποίοι εμπλέκονται στο σχέδιο.

Οι διαδικασίες παρακολούθησης και ελέγχου εφαρμόζονται στην εν λόγω ΜΚΟ με τον ίδιο τρόπο που εφαρμόζονται και στους άλλους εταίρους οι οποίοι εμπλέκονται στις δράσεις συνεργασίας. Η καταβολή των δόσεων εξαρτάται από την έγκριση των εκθέσεων δραστηριοτήτων και των οικονομικών εκθέσεων. Σε περίπτωση αμφιβολιών, η Επιτροπή προβαίνει σε πιο εμπεριστατωμένους δημοσιονομικούς ελέγχους.